Magashule se kierangs begin braaiAce Magashule. Foto: ANC/Facebook Die net span al nouer om Ace Magashule, sekretaris-generaal van die ANC, namate die kierangs van sy omstrede ampstermyn as premier van die Vrystaat die een na die ander begin braai. Magashule sal hierdie week aan drie fronte moet veg namate die beweerde wandade tydens sy bewind algaande vermeerder. Eerstens het dit vandag aan die lig gekom dat ŉ skildery van ŉ Oos-Vrystaatse berglandskap deur die kunstenaar JH Pierneef, uit Magashule se eertydse premierskantoor in Bloemfontein verdwyn het – glo omdat hy dit gegee het aan Ricardo Mettler, ŉ werknemer met wie hy op baie goeie voet is. Die skildery behoort aan die staat. Die skildery is tussen R6 miljoen en R8 miljoen werd, en die weergawe wat Mettler aan die webblad The Daily Maverick vertel het, is dat hy per abuis die skildery tussen Magashule se private besittings geplaas het toe laasgenoemde sy premierskantoor ontruim het, en dat Magashule die skildery toe aan hom gegee het. Mettler meen dis maar net ŉ eerlike fout, dis al. Daar is ook ŉ ander weergawe van gebeure, berig The Daily Maverick. Dit is naamlik dat ŉ sakeman van Bloemfontein navraag gedoen het oor die waarde van die skildery, dat ŉ kunskenner die skildery as staatseiendom herken het, en dat die hele sak patats toe uitgekom het. Die tweede hond uit sy verlede wat na Magashule se hakskene hap, is onthullings deur ŉ voormalige Vrystaatse LUR vir ekonomiese ontwikkeling, Mxolisi Dukwana. Luidens ŉ berig dié naweek in die Sondagkoerant City Press het die omstrede Gupta-broers in 2011 – toe Magashule al premier was – vir Dukwana R2 miljoen per maand vir tien jaar aangebied as hy sou afteken op ŉ beplande projek van R2,9 miljard om ŉ stad van die toekoms op die vlaktes van die Noordwes-Vrystaat te bou, gesetel in die Lejweleputswa-distriksmunisipaliteit rondom Welkom. Volgens Dukwana het hy geweier. Hy beweer die Guptas het aan hom vertel hoe hulle met Magashule kop in een mus is in ander staatsprojekte. Die Vrystaatse DA dring nou daarop aan dat Magashule voor die Zondo-kommissie oor staatskaping gedaag moet word om oor die kwessie te getuig. En derdens begin ŉ hofsaak môre in die Noord-Gautengse hooggeregshof in Pretoria om die bevindings wat die openbare beskermer, adv. Busi Mkhwebane, oor die omstrede staatsprojek om tydens Magashule se termyn as premier ŉ suiwelprojek by Vrede in die Oos-Vrystaat te vestig, tersyde te stel. Kritici meen die verslag oor dié projek, waarby die Guptas groot baat gevind het, was hopeloos te sag op die politici wat daarby betrokke was.